WIIK โชว์กำไร Q3 โต 42% แตะ 31 ล้าน ลุยสร้างโรงงานผลิตใหม่ ตุนแบ็กล็อกแน่น 963 ลบ.
WIIK กวาดกำไรไตรมาส 3/65 โต 42% แตะ 31 ล้านบาท จากงวดเดียวกันของปีก่อน 22 ล้านบาท รับรายได้ธุรกิจขายท่อ PVC และ PP-R พร้อมเดินหน้าสร้างโรงงานและผลิตท่อด้วยวงเงิน 704 ล้านบาท ตุนแบ็กล็อกแน่น 963 ล้านบาท จ่อรับรู้รายได้ต่อเนื่อง
WIIK อวดกำไรไตรมาส 3/65 โต 42% แตะ 31 ล้านบาท รับรายได้ธุรกิจขายท่อ PVC และ PP-R พร้อมเดินหน้าสร้างโรงงาน-ผลิตท่อ ตุนแบ็กล็อกแน่น 963 ล้านบาท
14 พ.ย. 2565

บริษัท วิค จำกัด (มหาชน) หรือ WIIK รายงานผลการดำเนินไตรมาส 3/65 และงวด 9 เดือนปี 65 มีกำไรสุทธิ ดังนี้

นายวิบูลย์  แสงวิทยานนท์ ประธานเจ้าหน้าที่บริหาร บริษัท วิค จำกัด (มหาชน) หรือ WIIK รายงานผลประกอบการไตรมาส 3/2565 ต่อตลาดหลักทรัพย์แห่งประเทศไทยว่าบริษัทมีรายได้รวม 366.84 ล้านบาท และมีกำไรสุทธิ 30.64 ล้านบาท เพิ่มขึ้นร้อยละ 40.04 โดยส่วนหนึ่งของรายได้ที่เพิ่มขึ้น มาจากธุรกิจขายท่อ PVC และ PP-R ซึ่งเป็นสินค้าใหม่ที่บริษัทนำเข้ามาจาก Lesso Group มีมูลค่าสูงถึง 60.08 ล้านบาท
ด้านธุรกิจบริหารจัดการน้ำสามารถทำผลประกอบการที่ดีและมั่นคงได้อย่างต่อเนื่องด้วยความเชี่ยวชาญด้านงานบริหารจัดการน้ำของบริษัทย่อย “วิค วอเตอร์” ที่ติดตั้งและจำหน่ายระบบผลิตน้ำประปาแบบ Turnkey
“WIIK มีแผนสร้างโรงงานและผลิตท่อ PVC และ PP-R ในประเทศไทยด้วยวงเงิน 704 ล้านบาท บนที่ดินโรงงานของบริษัทที่อำเภอปลวกแดง จังหวัดระยอง ซึ่งมีข้อดีคือเป็นการลงทุน ก่อสร้างและปรับปรุงโรงงานเพื่อเพิ่มสายการผลิตท่อ PVC และท่อ PP-R จะทำให้บริษัทมีกำลังการผลิตใน ผลิตภัณฑ์ท่อ PVC และ PP-R ประมาณ 39,104 ตันต่อปี และคาดว่าจะสามารถสร้างรายได้ให้แก่กลุ่มบริษัท ไม่น้อยกว่า 250 ล้านบาทในปี 2567 และ 2,000 ล้านบาทต่อปีในระยะยาว รวมทั้งยังเป็นการเติมเต็มกลุ่มผลิตภัณฑ์ท่อพลาสติกของบริษัทอีกด้วย” นายวิบูลย์ กล่าว
สำหรับช่วงโค้งสุดท้ายของปี บริษัทมีมูลค่างานที่รอส่งมอบในมือ (Backlog) สูงถึง 963.32 ล้านบาท ทยอยรับรู้รายได้อย่างต่อเนื่อง